太湖詩 以毛公泉一缾獻上諫議因寄
作者：皮日休
朝代：唐

paragraphs: 劉根昔成道，茲塢四百年。
毿毿被其體，號爲綠毛仙。
因思清[泠]汲，鑿彼岝𡿃巔。
五色既鍊矣，一勺方鏗然。
既用文武火，俄窮雌雄篇。
赤鹽撲紅霧，白華飛素煙。
服之生羽翼，倏爾沖玄天。
真隱尚有迹，厥祀將近千。
我來討靈勝，到此期終焉。
滴苦破竇淨，蘚深餘甃圓。
澄如玉髓潔，汎如金精鮮。
顏色半帶乳，氣味全和鉛。
飲之融痞蹇，濯之伸拘攣。
有時玩者觸，倏忽風雷顛。
素綆絲不短，越罌腹甚便。
汲時月液動，擔處玉漿旋。
敢獻大司諫，置之鈴閣前。
清如介潔性，滌比埽蕩權。
炙背野人興，亦思侯伯憐。
也知飲冰苦，願受一缾泉。